Radebe, Nonhlanhla Mtandi (2011-03)
AFRIKAANSE OPSOMMING: Hoë molekulêre massa tannienekstrakte is komplekse mengsels, in terme van beide molekulêre massa en chemiese samestelling. Gekondenseerde tanniene vanaf quebracho en mimosa, en hidroliseerbare tanniene vanaf tara, kastaaiinghout en Turksegal is bestudeer. Die gebruik van ‘n enkele analitiese tegniek is nie voldoende om die volledige struktuur van komponente teenwoordig in die ekstrakte te analiseer nie. 13C KMR-spektroskopie en MALDI-TOF-massaspektroskopie is gebruik om die chemiese samestelling en molekulêre massa, onderskeidelik, te bepaal.
‘n Nuwe metode is ontwikkel vir die bepaling van die oligomeer-mikrostruktuur deur gebruik te maak van botsings-geïnduseerde dissosiasie eksperimente. Grootmaat analise het net die gemiddelde samestelling van die ekstrak bepaal. Hidrofiliese-interaksie-vloeistofchromatografie (HILIC) is gebruik vir die analise van gekondenseerde tanniene en gewone fase-vloeistofchromatografie is gebruik vir die hidroliseerbare tanniene. Die HILIC-skeiding is op groter skaal uitgevoer en die fraksies is versamel en gebruik vir MALDI-TOF analise. Hierdie koppeling het getoon dat skeiding plaasvind op grond van molekulêre massa en chemiese samestelling.
Grootte-uitsluitingschromatografie is gebruik vir die skeiding van molekules alleenlik op grootte. Hierdeur kon ‘n relatiewe vergelyking van die tannienmolekules gemaak word.
Vir die karakterisering van hoë molekulêre massa tanniene is ‘n multi-dimensionele benadering nodig aangesien die verskeie verspreidings teenwoording in hierdie ekstrakte supergeponeerd is.
Please refer to this item in SUNScholar by using the following persistent URL: http://hdl.handle.net/10019.1/6621